CELEX: 32016R1608
Language: lt
Date: 2016-05-17 00:00:00
Title: 2016 m. gegužės 17 d. Komisijos deleguotasis reglamentas (ES) 2016/1608, kuriuo dėl techninių reguliavimo standartų, kuriais nustatoma metodika, skirta pasaulinės sisteminės svarbos įstaigoms nustatyti ir pasaulinės sisteminės svarbos įstaigų pakategorėms apibrėžti, iš dalies pakeičiamas Deleguotasis reglamentas (ES) Nr. 1222/2014 (Tekstas svarbus EEE)

8.9.2016   
               
               
                  LT
               
               
                  Europos Sąjungos oficialusis leidinys
               
               
                  L 240/1
               
            KOMISIJOS DELEGUOTASIS REGLAMENTAS (ES) 2016/1608
      2016 m. gegužės 17 d.
      kuriuo dėl techninių reguliavimo standartų, kuriais nustatoma metodika, skirta pasaulinės sisteminės svarbos įstaigoms nustatyti ir pasaulinės sisteminės svarbos įstaigų pakategorėms apibrėžti, iš dalies pakeičiamas Deleguotasis reglamentas (ES) Nr. 1222/2014
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (1), visų pirma į jos 131 straipsnio 18 dalį,
      kadangi:
      
                  (1)
               
               
                  Komisijos deleguotajame reglamente (ES) Nr. 1222/2014 (2) nustatoma Direktyvoje 2013/36/ES apibrėžta metodika, skirta pasaulinės sisteminės svarbos įstaigoms (G-SII) nustatyti. Deleguotajame reglamente (ES) Nr. 1222/2014 visų pirma pateikiami kiekybiniai rodikliai, priskiriami prie Direktyvoje 2013/36/ES nurodytų penkių kategorijų, kuriomis remiantis įvertinama banko sisteminė svarba. Deleguotojo reglamento (ES) Nr. 1222/2014 priede pateikiamos išsamios rodiklių verčių techninės specifikacijos;
               
            
                  (2)
               
               
                  Deleguotajame reglamente (ES) Nr. 1222/2014 atsižvelgiama į Bazelio bankų priežiūros komiteto (BBPK) parengtus pasaulinės sisteminės svarbos bankų vertinimo metodikos ir griežtesnio nuostolių padengimo reikalavimo nustatymo tarptautinius standartus, įskaitant rodiklių, naudojamų pasaulinės sisteminės svarbos bankams nustatyti, technines specifikacijas;
               
            
                  (3)
               
               
                  BBPK parengta pasaulinės sisteminės svarbos bankų vertinimo ir griežtesnio nuostolių padengimo reikalavimo nustatymo metodika yra nuolat atnaujinama. Visai neseniai BBPK, remdamasis 2015 m. pabaigos duomenimis, paskelbė 2016 m. duomenų rinkimo procesui skirtą šiek tik peržiūrėtą informacijos teikimo šabloną ir informacijos teikimo nurodymus. Ateityje numatoma papildomai atnaujinti informaciją;
               
            
                  (4)
               
               
                  siekiant atsižvelgti į dabartinius pasaulinės bankų sistemos pokyčius ir sumažinti institucijoms tenkančią administracinę naštą, svarbu užtikrinti, kad rodiklių vertės būtų nustatytos pagal BBPK nustatytus tarptautiniu mastu sutartus standartus. Todėl atitinkamos nacionalinės institucijos turėtų užtikrinti, kad Deleguotajame reglamente (ES) Nr. 1222/2014 nurodytų kiekybinių rodiklių vertės būtų nustatytos pagal taikomą BBPK pateiktų duomenų rinkinį;
               
            
                  (5)
               
               
                  siekiant užtikrinti derėjimą su atnaujinta BBPK naudojama metodika, Deleguotojo reglamento (ES) Nr. 1222/2014 5 straipsnio 6 dalyje reikėtų nustatyti, kad 5 straipsnio 4 ir 5 dalyse nurodyti sprendimai gali būti pagrindžiami papildomais duomenimis, o ne papildomais rodikliais;
               
            
                  (6)
               
               
                  siekiant užtikrinti, kad Deleguotajame reglamente (ES) Nr. 1222/2014 nurodytų rodiklių vertės būtų nustatomos pagal naujausias BBPK taikomas specifikacijas, Deleguotojo reglamento (ES) Nr. 1222/2014 priedą reikėtų išbraukti;
               
            
                  (7)
               
               
                  todėl Deleguotasis reglamentas (ES) Nr. 1222/2014 turėtų būti atitinkamai iš dalies pakeistas;
               
            
                  (8)
               
               
                  atsižvelgiant į tai, kad 2016 m. nustatymo procesui skirti duomenys pradėti rinkti pirmame 2016 m. ketvirtyje, o institucijoms reikia aiškiai žinoti, kokius duomenis privaloma atskleisti, šis reglamentas turėtų įsigalioti nedelsiant;
               
            
                  (9)
               
               
                  šis reglamentas grindžiamas Europos bankininkystės institucijos (EBI) Komisijai pateiktais techninių reguliavimo standartų projektais;
               
            
                  (10)
               
               
                  EBI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas susijusias sąnaudas ir naudą bei paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, nuomonės,
               
            PRIĖMĖ ŠĮ REGLAMENTĄ:
      1 straipsnis
      Deleguotasis reglamentas (ES) Nr. 1222/2014 iš dalies keičiamas taip:
      
                  1)
               
               
                  5 straipsnio 6 dalis pakeičiama taip:
                  „6.   4 ir 5 dalyse nurodyti sprendimai gali būti pagrindžiami papildomais duomenimis, bet tai nėra rodikliai, rodantys atitinkamo subjekto įsipareigojimų nevykdymo tikimybę. Tokie sprendimai apima tinkamai dokumentais pagrįstą ir patikrinamą kiekybinę ir kokybinę informaciją.“
               
            
                  2)
               
               
                  6 straipsnis pakeičiamas taip:
                  „6 straipsnis
                  Rodikliai
                  1.   Kategoriją, kuria remiantis įvertinamas grupės dydis, sudaro vienas rodiklis – bendra grupės pozicijos suma.
                  2.   Kategoriją, kuria remiantis įvertinamas grupės ir finansų sistemos tarpusavio susietumas, sudaro visi toliau išvardyti rodikliai:
                  
                              a)
                           
                           
                              finansų sistemos vidaus turtas;
                           
                        
                              b)
                           
                           
                              finansų sistemos vidaus įsipareigojimai;
                           
                        
                              c)
                           
                           
                              išleisti vertybiniai popieriai.
                           
                        3.   Kategoriją, kuria remiantis įvertinamas grupės teikiamų paslaugų arba finansų infrastruktūros pakeičiamumas, sudaro visi toliau išvardyti rodikliai:
                  
                              a)
                           
                           
                              saugojamas turtas;
                           
                        
                              b)
                           
                           
                              mokėjimo veikla;
                           
                        
                              c)
                           
                           
                              garantuoti sandoriai skolos ir nuosavybės vertybinių popierių rinkose.
                           
                        4.   Kategoriją, kuria remiantis įvertinamas grupės sudėtingumas, sudaro visi toliau išvardyti rodikliai:
                  
                              a)
                           
                           
                              ne biržos išvestinių finansinių priemonių nominalioji suma;
                           
                        
                              b)
                           
                           
                              į tikrosios vertės, nustatytos pagal Deleguotąjį reglamentą (ES) Nr. 1255/2012 (*), 3 lygį įtrauktas turtas;
                           
                        
                              c)
                           
                           
                              prekybos ir parduoti laikomi vertybiniai popieriai.
                           
                        5.   Kategoriją, kuria remiantis įvertinama grupės vykdoma tarpvalstybinė veikla, sudaro toliau išvardyti rodikliai:
                  
                              a)
                           
                           
                              kelioms jurisdikcijoms teikiami reikalavimai;
                           
                        
                              b)
                           
                           
                              kelioms jurisdikcijoms priklausantys įsipareigojimai.
                           
                        6.   Jei duomenys pateikiami kitomis valiutomis nei euro, atitinkama valdžios institucija, atsižvelgdama į Europos Centrinio Banko paskelbtą gruodžio 31 d. taikomą orientacinį valiutos keitimo kursą ir į tarptautinius standartus, taiko atitinkamą keitimo kursą. Dėl 3 dalies b punkte nurodyto mokėjimo veiklos rodiklio atitinkama valdžios institucija taiko vidutinį atitinkamų metų valiutos keitimo kursą.
                  
                     (*)  2012 m. gruodžio 11 d. Komisijos reglamentas (ES) Nr. 1255/2012, kuriuo dėl 12-ojo tarptautinio apskaitos standarto, 1-ojo ir 13-ojo tarptautinių finansinės atskaitomybės standartų ir Tarptautinio finansinės atskaitomybės aiškinimo komiteto 20-ojo aiškinimo iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 360, 2012 12 29, p. 78).“"
						
               
            
                  3)
               
               
                  7 straipsnio paskutinis sakinys išbraukiamas.
               
            
                  4)
               
               
                  Priedas išbraukiamas.
               
            2 straipsnis
      Įsigaliojimas
      Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2016 m. gegužės 17 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 176, 2013 6 27, p. 338.
      
         (2)  2014 m. spalio 8 d. Komisijos deleguotasis reglamentas (ES) Nr. 1222/2014, kuriuo papildomos Europos Parlamento ir Tarybos direktyvos 2013/36/ES nuostatos dėl metodikos, skirtos pasaulinės sisteminės svarbos įstaigoms nustatyti ir pasaulinės sisteminės svarbos įstaigų pakategorėms apibrėžti, nustatymo techninių reguliavimo standartų (OL L 330, 2014 11 15, p. 27).
      
         (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).